যুদ্ধাপরাধীদের বিচার যারা চাইছেন কিংবা যারা চাইছেন না তাদের মধ্যে বিভিন্ন ধর্মাবলম্বী যেমন আছেন, তেমনি এমন অনেকেও আছেন যারা ধর্ম ছাড়াই সামাজিক জীবনযাপনে অভ্যস্ত। মূল প্রশ্নটি এখানে নাস্তিক-আস্তিকের নয়, মূল প্রশ্ন ন্যায়বিচার প্রতিষ্ঠার ও সুবিচার পাওয়ার। কিন্তু খালেদা জিয়া বিষয়টি আস্তিক-নাস্তিকের ইস্যুতে পরিণত করে আন্দোলনকারীদের সামাজিকভাবেই কেবল বিচ্ছিন্ন করতে চান নি, মানুষের বাকস্বাধীনতাকেও সংকুচিত করার পথ তৈরি করে দিয়েছেন। সরকারও বিষয়টিকে লুফে নিয়েছেন এবং এমন সব আইন প্রণয়নের আয়োজন সম্পন্ন করে চলেছেন, যা মুক্তচিন্তা ও বাকস্বাধীনতার পরিধি সংকুচিত করে ফেলছে, যা বাংলা ব্লগসহ বিভিন্ন সামাজিক নেটওয়ার্কগুলির ওপর সরকারবিরোধী কথা বলার ক্ষেত্রে নিষেধাজ্ঞা চাপাচ্ছে। হেফাজতে ইসলামের ১৩ দফা দাবিনামার জুজু দেখিয়ে এখন আওয়ামী লীগ সরকার ব্লগে বা আন্তর্জালের মুক্তচিন্তার জগতে হস্তক্ষেপ করার উপযোগী আইনকানুন প্রণয়নের কাজে মনোযোগী হয়ে উঠেছেন।